KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om adgang til og samtrafik mellem elektroniske kommunikationsnet og tilhørende faciliteter OM ÆNDRING AF KOMMISSIONENS FORSLAG i henhold til -traktatens artikel 250 stk.2

2000/0186 (COD)

KOMMISSIONENS UDTALELSE i henhold til artikel 251, stk. 2, tredje afsnit, litra c), i EF-traktaten om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om adgang til og samtrafik mellem elektroniske kommunikationsnet og tilhørende faciliteter OM ÆNDRING AF KOMMISSIONENS FORSLAG i henhold til -traktatens artikel 250 stk.2

1. Indledning

Ifølge artikel 251, stk. 2, tredje afsnit, litra c), i EF-traktaten skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen. I det følgende redegør Kommissionen for sin holdning til de syv ændringsforslag, som Parlamentet har fremsat.

2. Baggrund

Kommissionens forslag om adgang og samtrafik (KOM(2000) 384 - 2000/0186(COD)) indgår i den nye lovpakke om elektroniske kommunikationsnet og -tjenester med harmoniserede regler for, hvordan medlemsstaterne regulerer markedet for leverandører af kommunikationsnet og -tjenester inden for EU.

Europa-Parlamentet vedtog en beslutning ved førstebehandlingen den 1. marts 2001, og som reaktion herpå forelagde Kommissionen et ændret forslag den 4. juli 2001. Den 17. september 2001 fastlagde Rådet en fælles holdning, som Kommissionen udtrykte sin fulde støtte til.

De ændringsforslag, som Europa-Parlamentet fremsatte ved andenbehandlingen, udgør en del af en kompromispakke af ændringsforslag til fire direktiver i den nye lovpakke, herunder direktivet om adgang, samt til en beslutning om radiofrekvenser, som formandskabet for Rådet forelagde for Parlamentet som en helhed. Parlamentet accepterede pakken i sin helhed ved afstemningen i plenarforsamlingen den 12. december. Da ændringsforslagene er acceptable for Rådet, vil der ikke blive iværksat nogen forligsprocedure. Den endelige vedtagelse i Rådet forventes at finde sted i begyndelsen af 2002, efter at teksten er blevet kontrolleret af jurist-lingvisterne.

3. Forslagets formål

Direktivet indeholder grundlæggende regler, som er teknologisk neutrale, men som kan anvendes på specifikke produkter eller tjenester i bestemte geografiske områder for at løse konkrete markedsmæssige problemer mellem netadgangs- og samtrafikudbydere. Det omfatter bl.a. adgang til fast- og mobilnet og adgang til digital radio/tv-spredning, herunder adgang til systemer med adgangsstyring og dertil hørende faciliteter som f.eks. elektroniske programoversigter (EPG) og programmeringsgrænseflader for applikationer (API).

Direktivet forbedrer markedsaktørernes retssikkerhed ved at opstille klare kriterier for deres rettigheder og forpligtelser (artikel 3 og 4) og for myndighedernes indgriben (artikel 5). Det fastlægger klare begrænsninger for, hvilke forpligtelser i forbindelse med netadgang og samtrafik der kan fastlægges i forskellige sammenhænge, men er samtidig også så fleksibelt, at det giver tilsynsmyndighederne mulighed for at håndtere nye markedsmæssige problemer, der hindrer den frie konkurrence, med den fornødne effektivitet (artikel 6-13).

4. Kommissionens holdning til Europa-Parlamentets ændringsforslag

Parlamentet fremsatte 7 ændringsforslag til adgangsdirektivet den 12. december 2001. Kommissionen kan acceptere dem alle fuldt ud.

4.1 Tekniske ændringsforslag til artiklerne (ændringsforslag nr. 27, 28 og 19)

Europa-Parlamentets ændringsforslag nr. 27 og 28 er af rent teknisk art og sikrer, at der er overensstemmelse med ændringsforslag 26 til rammedirektivet, således at markedsanalysen foretages 'hurtigst muligt efter dette direktivs ikrafttrædelse', men under overholdelse af de offentlige høringsprocedurer.

Ændringsforslag 19 er også af rent teknisk art, idet der er tale om en sproglig tydeliggørelse af teksten.

Kommissionen kan acceptere alle disse ændringsforslag, der tydeliggør og styrker Rådets fælles holdning.

4.2 Ændringsforslag til betragtningerne (ændringsforslag nr. 29, 31, 30 og 7)

Europa-Parlamentet har også fremsat ændringsforslag til betragtningerne med ny tekst, der fremhæver behovet for tilsyn fra myndighedernes og/eller Kommissionens side: myndighederne bør skride ind på en række centrale områder, hvor det er rimeligt og i overensstemmelse med de procedurer, der fastlægges i direktivet. Der er navnlig tale om følgende områder: interoperabilitet mellem tjenester for slutbrugere, omkostninger, der bidrager til at bestemme priserne for slutbrugerne, behovet for markedsanalyse vedrørende international roaming og ny infrastrukturs mulige negative følger for miljø og landskab.

Kommissionen kan acceptere disse ændringsforslag, der præciserer de tilsynsbeføjelser, der tillægges myndighederne i de tilsvarende bestemmelser i Rådets fælles holdning.

5. Konklusion

I henhold til artikel 250, stk. 2, i EF-traktaten, ændrer Kommissionen sit forslag som beskrevet ovenfor.